Gjenskaper Knut Hamsuns stemme: – Det er helt grotesk
Et omstridt forlag skal utgi «Sult» på lydbok med kunstig Knut Hamsuns-stemme. Det vil ikke arvingene hans ha noe av.  Forlaget Legatum Publishing, som av Klassekampen omtales som høyreradikalt, skal innen kort tid gi ut lydboken med en stemme som etterligner Knut Hamsun. Lydboken skal være på engelsk, skriver avisen. – Vi har tenkt å lage et stort antall slike lydbøker fra et bredt spekter av forfattere, sier forlegger Tore Rasmussen til avisen. Regine Hamsun, forfatterens barnebarn, reagerer sterkt på planene. – Det er helt grotesk – og noe vi i familien selvsagt ikke vil. Det er et overgrep, sier Hamsun. Familien skal snakke sammen og undersøke mulighetene for å stanse utgivelsen.  Det Regine Hamsun reagerer mest på, er at «han blir misbrukt av høyreradikale».  – En annen ting som er merkelig, er at de velger nettopp ham: Knut Hamsuns stemme var ikke akkurat vakker. Han var jo hørselshemmet, og da blir stemmen veldig annerledes, sier hun til Klassekampen. Hamsun skriver i en tekstmelding til VG at det er for tidlig å si om de vil gå til rettslige steg.  Kan bli mer vanlig Inga Strümke mener bruken av kunstig intelligens til å gjenskape personers stemmer vil bli mer vanlig i tiden fremover.  Hun er AI-forskere og forfatter av den boken «Maskiner som tenker», som ble revet ut av hyllene da den kom ut i fjor vår. – Det er to ting som skal til for at dette ikke skal bli mer vanlig: At personer går til sak mot det, slik familien her vurderer, eller at det blir tilstrekkelig upopulært, sier Strümke.  – Hvis ikke disse tingene skjer, tror jeg det kommer til å bli kjempevanlig.  Strümke påpeker at for eksempel lydbokforlaget «Storytel» allerede bruker AI-genererte stemmer, riktignok ikke basert på ekte mennesker.  – Denne teknologien modnes veldig fort, og folk liker det, så det er ingen grunn til at vi vil se mindre av det, sier AI-forskeren og fortsetter:  – Det klart at det er veldig mye negativt her, som motstand fra pårørende og at Hamsun ikke kan gi sitt samtykke, men det er også mye positivt. Vi kan få indirekte tilgang til historiske personer, også er det veldig synd hvis det skal gjøres på en veldig ubehagelig måte.  Forleggeren beklager Den innflytelsesrike forfatteren ble tildelt Nobelprisen i litteratur i 1920, men er blitt svært kontroversiell fordi han var nazisympatisør og støttet Hitler under 2. verdenskrig.  Forlegger Rasmussen beklager at barnebarnet ikke verdsetter prosjektet.  Han hevder imidlertid at ingen har opphavsrett på stemmen siden det har gått mer enn 70 år siden forfatterens død. Frem til februar 2022 var Hamsuns verker rettighetsbelagt, og Gyldendal hadde enerett til å utgi dem. Nå er de ifølge åndsverksloven falt i det fri, slik at det står alle fritt å utgi egne utgaver av Hamsuns verker. Men hva med stemmen? – Dette er en ny problemstilling som kommer til å bli mer og mer aktuell. Det er et rettighetslandskap som foreløpig verken er utforsket eller kartlagt.  – Umiddelbart tenker jeg at stemmen til Hamsun og andre burde vært vernet for all tid, men dette er et område for lovverket, mener sjef for norsk skjønnlitteratur i Gyldendal, Kari Marstein.
Det omstridte forlaget Legatum Publishing planlegger å utgi lydbok med kunstig Knut Hamsuns stemme. Forfatterens barnebarn, Regine Hamsun, reagerer sterkt og kaller det et overgrep.  Familien vurderer muligheter for å stanse utgivelsen.  Hamsun ble tildelt Nobels litteraturpris i 1920, men er kontroversiell grunnet hans nazi-sympatier. 